בית הקברות הצבאי הבריטי במפרץ סודה

בית הקברות הצבאי הבריטי במפרץ סוּדה הוא בית קברות של מלחמת העולם השנייה, השוכן באי כרתים שביוון. נקברו בו כ-1,500 מחללי הקרב על האי באביב 1941. רקע ערך מורחב – הקרב על כרתים ב-20 במאי 1941, לאחר ניצחונם במערכה על יוון, פלשו הגרמנים לאי כרתים. על האי הגן כוח גדול מצבאות בריטניה, אוסטרליה, ניו זילנד ויוון, שנתמך על ידי אוניות הצי המלכותי הבריטי. הפלישה הגרמנית הראשונית נעשתה על ידי כוח צנחנים. במהלך היום הראשון לקרב נכשלו הגרמנים בהשגת יעדיהם, אך למחרת, עקב טעויות של בעלות הברית, הצליחו לכבוש שדה תעופה שדרכו הזרימו תגבורות, אשר איפשרו להם להכריע את הקרב על האי לטובתם. הקרב נמשך עד 1 ביוני. כ-17,000 מחיילי בעלות הברית נישבו, מהם כ-5,000 יוונים וכ-120 חיילים ארץ-ישראלים. אלפים פונו מן האי בדרך הים. כ-4,000 מחיילי בעלות הברית נהרגו, כמחציתם מאנשי הצי המלכותי הבריטי. לגרמנים נגרמו לפחות 6,500 אבידות בהרוגים ופצועים ואולי אף הרבה יותר. בית הקברות אתר בית הקברות שוכן סמוך לחוף הים במפרץ סוּדה שבצפון מערב האי, בקרבת העיר חאניה. הוא מתחם מלבני ששטחו כ-16 דונם ובו 16 חלקות קבורה. שער האתר מצוי בעברו המערבי וצלב ההקרבה ממוקם במרכזו. שטח בית הקברות נטוע דשא ומשופע בצמחייה. בית הקברות נוצר לאחר המלחמה. הובאו אליו חללים מארבעה אתרי קבורה עיקריים שהקימו הגרמנים אחרי הקרב על האי וכן חללים שנקברו בנקודות שונות באי כולו. בסך הכל קבורים בבית הקברות כ-1,526 חללים, מהם 776 אלמונים. 37 מהחללים לא נפלו במלחמה באי, ו-19 הם חללי מלחמת העולם הראשונה שהועברו מאתר אחר בכרתים. 343 מהחללים היו ניו זילנדים, 248 היו בריטים ו-140 היו אוסטרלים. 16 השתייכו לצבאות דרום אפריקה, קנדה, הודו ופולין. שלושה נוספים היו גרמנים. בבית הקברות ניצבת אנדרטה לחיילים בריטים שנפלו במהלך הכיבוש הבין-לאומי בכרתים בשנת 1897 במהלך המלחמה היוונית-עות'מאנית. בית הקברות תוכנן על ידי האדריכל הבריטי לואי דה סואסון (Louis de Soissons). הוא הוקם במתכונתו הקבועה ומתוחזק על ידי ועדת חבר העמים לקברי מלחמה. קישורים חיצוניים בית הקברות, באתר ועדת חבר העמים לקברי מלחמה